आसाम हादरसाया मोनसे आबाद गाहाइ हादरसा। बे हादरसायाव बांसिनै माय, फाथो, सबाय, सिबिं, दुन्दिया, साहा बिलाइ बायदि आबादफोरखौ बांसिन आबाद मावनाय जायो। बेफोर आबादनि फसलफोरनि आसोल बेसेनखौ आसामनि आबादारिफोरा मोना। बि आबादारिफोरखौ खेंसालियै दैदेनो आसामनि बायजोनि फालांगिफोरासो। बे फालांगिरिफोरा बिदिनो माय आबादनिफ्राय साहा बिलाइ आबादसिम गासैखौबो गावनि आखायनि मुथियाव लाखिनो हादों । मिथिनाय बादिब्ला बिसोरहा जेबो रोंगौथि गैयाब्लाबो बेंकनिफ्राय कौटि-कौटि रां लन मोनो आरो बिदिनो गोबां कौटि रांनि बेनिफिसारिबो मोनो। नाथाय जोंनि आसामनि सुबुंफोरा बेंकआव थांलाय-फैलाय खालामबाय थायोब्लाबो आबाद मावनायनि थाखाय फिसा लनखौबो मोननो हाया। बे बेसे साननांगौ आरो दुखुनांथाव बाथ्रा जोंनि आसामनि आबादारिफोरनि थाखाय! बाथ्राया जाबाय दि आबादथिलिया गावनि, गावनि हायावनो खस्थ’यै आबाद मावो । थेवबो मोननाय फसल मुवा-जिरादनि बेसेनखौ खानानै होयो आसामनि बायजोनि फालांगिरिफोरा! सोरखार एबा बेंकनि हेफाजाबाव बिसोर धोन-दौलद गोनां सर्दार बादिसो। जेरैहाय धोनि सुबुं माहाजोन बादि । बिदि जायोबोला सोरखार थामहिनबा आबाद बिफाननि ” जोंनि फोथार, जोंनि हाथाय” स्लगानावनो थाबथासिगोन नामा ? बे गोदान सोरखारा बिनिफ्राय हाजों सोमोन्दो गोनां सुबुंफोरखौ उदां खालामनो हागोनना ? बे मोनसे गोसोनि सोंलु ? रां गोनांफोरनि बिदि फारसेयारि राहाखौ सोरखारा थार ओंथियाव होबथानो नाजागोन ना ? आसामनि आबादारिफोरा दिहुननाय फसल थामहिनबा मायफोरखौ बिसोर दैखौ बायनाय बादि बायनानै बिखौनो खेबनै, खेबथाम, खेबब्रैसिम पलिस खालामनानै मोजाङै पेकेट एबा बस्थायाव सोनानै जोंनोनो बेसेन गोसायाव फानफिनो । जायनि थाखाय आसामनि आबादारिफोरा गावसोर मोननाय मायखौ फाननानै लानायनि उनाव जानो थाखाय बेसेन गोसायाव मायरंफोरखौ बायनानै जानो बाध्य’ जायो होननानै मिथिनाय जादों। बिदिनो आसामनि साहा बिलाइ आबादनि सायावबो बिदिनो जायो। जायनि थाखाय गिदिर-गिदिर कल न’फोरा बिसोर बादि बायजोनि फालांगिरिफोर। ओजोंहाय बिसोर बादि फालांगिरिफोरा गावनि गुदामाव गासैखौबो लाखिनानै उनाव गाज्रि बेसादफोरखौसो गोबां बेसेनाव आसामनि सुबुंफोरखौ लोंनो बाध्य’ खालामो। दा आसामनि गोदान सोरखारा बे माय आरो साहा बिलायखौ फाननाय बेलायाव होबथानानै गोरिब आबादारिफोरनि मुलाम्फानि सायाव सानोब्ला हामगौ। बिनिखायनो आसाम सोरखारा बेसेन नाङै मायरं राननायनि थाखाय आसामनि आबादारिफोरनि मायखौ थोंजों बायोब्ला आबादारिफोरा गोबां मुलाम्फा जागोन होननानै साननो हायो।